Radka Toneff

Ellen Radka Toneff (født 25. juni 1952, død 21. oktober 1982) var en norsk jazzmusiker og komponist. Hun var blant annet frontfigur i jazzkvintetten Radka Toneff Quintet, sammen med blant andre Arild Andersen og Jon Eberson. I 1980 og 1981 deltok hun i Melodi Grand Prix.

Radka Toneff fikk Spellemannprisen 1977 som beste vokalist for platen Winter poem og Spellemannsprisen 1993 i kategorien Jazz for platen Live in Hamburg. Hun ble innlemmet i Rockheim Hall of Fame i 2020.

Radka Toneffs Minnepris deles ut til minne om henne. Prisen er på 100 000 kroner, og deles ut annethvert år.

Liv og virke

Bakgrunn
Radka Toneff ble født i Oslo og vokste opp på Lambertseter i Oslo og på Kolbotn. Radka Toneff var datter av den bulgarske folkesangeren og filmregissøren Toni Toneff (også skrevet Toni Enev Tonev) og Lilly-Ann Rivenes (1924-2009). Da Brynjulv Rivenes, Lilly-Anns far, i 1930 døde i USA der familien bodde flyttet resten av familien til Norge. Lilly-Ann Rivenes møtte Toni Toneff under et besøk i Praha. Radka Toneffs foreldre var begge musikalske. Moren spilte piano og faren var tenor med klassisk utdanning. Toni Toneff hadde reist rundt i Bulgaria for å samle inn folkemusikk.

Karriere
Fra 1975 til 1980 var hun med i jazzkvintetten Radka Toneff Quintet sammen med blant andre Arild Andersen og Jon Eberson. I 1980 deltok hun i Melodi Grand Prix der hun fremførte sangen «Parken» av Ole Paus. Hun deltok i Melodi Grand Prix 1981 som medlem av gruppa Darlings, sammen med Gudny Aspaas, Inger Lise Rypdal og Sidsel Endresen. Gruppa fremførte «Født på ny».

Radka Toneff fikk Spellemannprisen 1977 som beste vokalist for platen Winter Poem. Etter sin død fikk hun Norsk Jazzforbunds Buddy-pris i 1982 og Spellemannprisen 1993 i klassen jazz for Live in Hamburg. Hun blir fremdeles ansett som en av Norges aller fineste jazzvokalister. Musikkprisen Radka Toneff Minnepris er basert på et minnefond, forvaltet med royaltyinntekter av hennes albumer Fairytales og Live in Hamburg.

Radka Toneff hadde et forhold til jazzmusikeren Arild Andersen fra 1975 til 1980. Hun var siden kjæreste med jazzmusikeren Audun Kleive like før hun tok sitt eget liv. Toneff ble funnet død i skogen på Bygdøy, med overdose sovetabletter i blodet.

Hennes samarbeidsplate med Steve Dobrogosz, Fairytales (Odin Records, 1982), ble i 2011 kåret til tidenes norske plate av 100 norske musikere på oppdrag fra Morgenbladet.

Musikkutgivelser 
Album
 Winter Poem (Zarepta, 1977)
 It Don't Come Easy (Zarepta, 1979)
 Fairytales (Odin Records, 1982)
 Live in Hamburg (Odin Records, 1993)
 Some Time Ago - A Collection of Her Finest Moments (samleplate, Verve/Universal Music, 2003)
 Butterfly (tidligere uutgitte NRK-opptak, Curling Legs, 2008)
 Set It Free – et portrett av Radka Toneff (2008)

Singler
Parken (1980)
Julesang/When I Am Alone (2016)

Darlings
Født på ny (1981)

Deltar på
 Svartkatten-gruppa: Svartkatten (1971)
 Front-teatret & PS-gruppa: Slutt opp, kamerat! (1971)
 Pendlergruppa: Viser fra pendlerne (1973)
 Ole Paus & Ketil Bjørnstad: Lise Madsen, Moses og de andre (1975)
 Åse Kleveland: Midt på natta (1976)
 Saluki: Saluki (1977)
 Finn Kalvik: Nederst mot himmelen (1977)
 Ketil Bjørnstad: Leve Patagonia (Utdrag) (1978)
 Ketil Bjørnstad: Leve Patagonia' (1978)
 Finn Kalvik: Nærbilde av Finn Kalvik (1980)
 Shit Tapes: Live låt fra Forum 76, 78 & 79 (1980)
 Arild Andersen: Lifelines (1981)
 Arild Andersen, Bill Frisell, John Taylor & Alphonse Mouzon: A Molde Concert (1981)
 Odin Records: Norsk jazz 1960–1980 (1983)
 Egva CD A/S: CD Sound of Norway (1987)
 Burmester Audiosysteme: Burmester Art for the Ear – Vorführungs CD 2 Test CD (1988)
 Odin Records: The Odin Sampler – Jazz Out of Norway (1989)
 Mainstream Records: Hi-End Vocals Volume 5 (1991)
 Forenede Fonogramprodusenter: Norske bilder – Sounds and Visions of Norway (1993)
 Forum for norsk musikk 1993: Nå får det være norsk (1993)
 Forenede Fonogramprodusenter: Klart vann (1993)
 Jeanette Lindström: Another Country (1995)
 RPM Records: KEF – The Experience of Sound (1995)
 Forenede Fonogramprodusenter: Spellemannprisen 1972–1996 (1996)
 Odin Records: Jazz Out of Norway 2 (1996)
 Finn Kalvik: 71 81 (2001)
 Herman Records: Footprints – Jazz in Norway Vol. 5 (2003)
 Melodisc: Stellar Voyage – Rare Rock Grooves and Fusion from Norway (2005)
 HiFi Stället: HiFi ställets test CD (2006)
 Super Audio Center: 18 Female Shake the World (2007)
 MF Music: A Lady of Sadness (2007)
 Oslo Jazzfestival: Music (2009)
 STS Digital: Marantz High-End Audiophile Test Demo SACD 14th Edition (2011)
 Aurora: The Absolute Sound 2011 (2012)
 Master Music Ltd: Master Female Audiophile (2015)
 Guri Schanke: Ut av mitt hjerte (2015)
 MAI/Universal Music: MAI 1973–1983 (2016)

 Biografier 
 Marta Breen: Radka Toneff – Hennes korte liv og store stemme, Kagge Forlag 2008.
 Karen Riekeles Frivik: Set it Free – et portrett av Radka Toneff. Lenke: . Første gang publisert i NRK P2 i 1997. Utgitt på CD høsten 2008 (KRFCD-1). Dokumentaren fikk andreplass i Prix Italia i 2000. Set it Free'' er en montasje av musikk, intervjuer og barndomsopptak med Radka Toneff.

Referanser

Eksterne lenker 
 
 
  Jazzbasen.no om Radka Toneff
  Diskografi fra Jazzbasen.
  Radka Toneff 1952-1982, NRK.no, Norgesglasset 40/40, 30. juli 2003

Norske jazzvokalister
Deltakere i Melodi Grand Prix
Vinnere av Spellemannprisen
Rockheim Hall of Fame
Personer fra Oslo